
Par atklāta konkursa „Meteo sensoru un programmatūras piegāde” (identifikācijas Nr. RIX 2026/32) nolikuma prasībām


2026. gada 4. augustā tika saņemti jautājumi no ieinteresētā piegādātāja par VAS “STARPTAUTISKĀ LIDOSTA “RĪGA”” (turpmāk – Pasūtītājs) rīkotā atklāta konkursa “Meteo sensoru un programmatūras piegāde” (identifikācijas Nr. RIX 2026/32) (turpmāk – Konkurss) nolikuma prasībām. Pasūtītājs ir izskatījis jautājumus un apstiprinājis šādas atbildes:


1. jautājums.

 Lai nodrošinātu Sabiedrisko pakalpojumu sniedzēju iepirkumu likuma 2. pantā noteikto piegādātāju brīvas konkurences principa ievērošanu un vienlīdzīgu attieksmi pret piegādātājiem, lūdzam grozīt nolikuma 4.2.15. punktu, paredzot, ka par atbilstošu pieredzi tiek atzīta arī meteoroloģisko staciju piegāde un uzstādīšana ārpus lidostu teritorijām.

[bookmark: OLE_LINK2][bookmark: OLE_LINK1] Konkursa nolikuma 4.2.15. punktā noteiktā kvalifikācijas prasība par pretendenta pieredzi meteoroloģisko iekārtu piegādē un uzstādīšanā lidostās ir pamatota un netiks grozīta, jo lidostai kā kritiskās infrastruktūras objektam ir noteiktas specifiskas drošības prasības un nosacījumi, kas izriet no normatīvo aktu prasībām, t.sk. Komisijas regulas (ES) Nr. 139/2014 (2014. gada 12. februāris), ar ko nosaka prasības un administratīvās procedūras saistībā ar lidlaukiem atbilstīgi Eiropas Parlamenta un Padomes Regulai (EK) Nr. 216/2008, prasības, kas pretendentam darbu veikšanas laikā ir jāievēro.
Komisijas regulā (ES) Nr. 139/2014 noteiktās sertifikācijas un ekspluatācijas prasības ietver skrejceļa virsmas stāvokli un atbilstību noteiktām prasībām attiecībā par to, lai neveidotos jebkāds apdraudējums drošai skrejceļa ekspluatācijai. Pasūtītājam svarīgi ir nodrošināties, lai piegādi un uzstādīšanu veic piegādātājs, kuram ir atbilstoša pieredze konkrēto darbu veikšanā, konkrētā infrastruktūrā.
Meteoroloģisko staciju piegāde un uzstādīšana ārpus lidostas teritorijas nevar tikt vērtēta kā līdzvērtīga  lidostas teritorijai, jo darbi notiek vienkāršākā infrastruktūras vidē, kas neparedz tāda līmeņa drošības prasības.
Pasūtītājs norāda, ka kvalifikācijas prasība par pieredzi meteoroloģisko iekārtu piegādi un uzstādīšanu lidostās ir samērīga un objektīva.


2. jautājums.

Vai arī lūdzam Pasūtītāju apstiprināt, ka pretendents, lai izpildītu nolikuma 4.2.15. punktā noteikto kvalifikācijas prasību, ir tiesīgs balstīties uz ražotāja kā apakšuzņēmēja pieredzi.

Pasūtītājs skaidro, ka atbilstoši nolikuma 4.2.15. punktam pretendents, lai apliecinātu savu profesionālo pieredzi, nevar balstīties uz citas personas, tai skaitā ražotāja vai apakšuzņēmēja, iespējām piegādes daļā. Līdz ar to pretendents nav tiesīgs kvalifikācijas prasības izpildei attiecībā uz meteoroloģisko iekārtu piegādes pieredzi izmantot ražotāja pieredzi.
Pasūtītājs norāda, ka kvalifikācijas prasības mērķis ir pārliecināties par pretendenta profesionālo spēju un faktisko pieredzi meteoroloģisko iekārtu piegādē un uzstādīšanā lidostās, lai nodrošinātu sekmīgu iepirkuma līguma izpildi. Tādēļ pasūtītājs ir noteicis prasību, ka pretendents profesionālās pieredzes apliecināšanai nevar balstīties uz citas personas iespējām piegādes daļā.
Vienlaikus pasūtītājs vērš uzmanību, ka saskaņā ar Sabiedrisko pakalpojumu sniedzēju iepirkumu likuma 52. panta ceturto daļu pretendents var balstīties uz citu personu iespējām attiecībā uz izglītību, profesionālo kvalifikāciju un profesionālo pieredzi tikai tad, ja attiecīgās personas veiks būvdarbus vai sniegs pakalpojumus, kuru izpildei šīs spējas ir nepieciešamas. Savukārt konkrētajā iepirkumā nolikuma 4.2.15. punkts tieši izslēdz iespēju profesionālās pieredzes apliecināšanai piegādes daļā balstīties uz citas personas iespējām. 
Attiecīgi ražotāja kā apakšuzņēmēja vai citas iesaistītās personas pieredze pati par sevi nevar apliecināt pretendenta profesionālo pieredzi piegādes jomā un nevar tikt ieskaitīta atbilstības apliecināšanai nolikuma 4.2.15. punktā noteiktajai prasībai.
Pasūtītājs norāda, ka atbilstība minētajai prasībai ir apliecināma ar paša pretendenta pieredzi, kas atbilst nolikumā noteiktajām prasībām.

